DIE maak van kompos wat die grond sal verryk en die grondtekstuur gesond sal hou, is ’n belangrike komponent van organiese tuinbou.
Kompos kan gemaak word deur laag op laag van verskillende organiese afval in ’n groot houer op te stapel, terwyl jy ruimte tussen die lae laat sodat die lug kan sirkuleer. Stikstof word bygevoeg in die vorm van kraalmis of groen snysels ten einde hitte op te wek.
DIE organiese tuinier beskou sy tuin as ’n ekosisteem. Hy besef dat ’n verandering in een deel van die sisteem die onderlinge verhoudinge tussen organismes in die tuin kan ontwrig.
Hy sal byvoorbeeld ’n probleem van hoë stikstofvlakke in grond, wat die groei van onkruid kan stimuleer, aanspreek deur ’n gewas te plant wat juis baie op stikstof teer. Sodoende word ’n normale balans van grondvoedingstowwe geskep.
Peulgewasse soos ertjies of boontjies kan ’n noodsaaklike deel van die rotasie van gewasse wees en verrig verskeie funksies. Benewens die feit dat hulle stikstof in die grond fikseer, maak hulle die grond los en beheer hulle onkruid.
Wanneer ’n insek af en toe aan die blare van ’n groenteplant knabbel, loop daardie plant mos ook nie gevaar om te vrek nie. Maar, toegegee, partykeer kan jou plante oornag deur honger slakke verwoes of deur ’n duinemol skoon uit die grond geploeg word. Dan is dit ’n hartseer saak. Tog bly eenvoudige en ou bepoefde bestrydingsmetodes dikwels nog die beste manier om sulke probleme aan te spreek.
Boonop is daar ook die gevaar dat baie lewende wesentjies in die grond, soos erdwurms en bakterieë, wat dooie plant- en dieremateriaal help afbreek en voedsame grond vir jou plante voorsien, gedood kan word.
Maar wat doen ’n mens dan as die slakke en molle oorneem? ’n Goeie slagyster bly waarskynlik nog die beste wapen teen omdolwers soos die molle.
Slakke kan bestry word deur soveel van hulle as moontlik self dood te maak. Jy hoef darem nie snags met ’n flitslig in jou tuin rond te dwaal nie. ’n Mens kan stukke hardebord skuins teen mure staanmaak en hulle sal bedags daaragter wegkruip. Gaan in die namiddag uit en pluk hulle van die skadukant van die borde af en maak hulle dood. Of kry vir jou ’n paar eende, indien moontlik. Daar word vertel dat eende ’n tuin vry van slakke hou—met waarskynlik veel minder blywende nadele vir die ekologie as slakgif.
Bly maar regdeur die groeiseisoen op die uitkyk vir sulke ruspers en verwyder hulle waar moontlik met die hand. Jy sal verbaas wees om te sien hoe ’n mens hulle baiemaal op dié manier nogal goed in toom kan hou as die besmetting nie te erg is nie. Maar moenie laks word en jou waaksaamheid verslap nie!
Daar is baie ruimte vir individualiteit in die organiese bedryf, maar daar is ook baie faktore wat van plek tot plek kan verskil. Dit beteken dat praktyke wat in een organiese tuin slaag, nie noodwendig in ’n ander tuin sal slaag nie. Organiese tuiniers is dus dikwels op hulself aangewese om hul pad deur hul eie besondere omstandighede te vind.